सीएम गहलोत बोले- पहले फेज में 40 लाख मोबाइल देंगे, 3 साल फ्री मिलेगा इंटरनेट
राजस्थान के मुख्यमंत्री अशोक गहलोत की बजट घोषणा के तहत महिलाओं को स्मार्ट मोबाइल देने का काम जुलाई 2023 से शुरू होगा। मुख्यमंत्री ने उदयपुर जिले के दौरें के दौरान साफ कर दिया कि मोबाइल पहले चरण में 40 लाख महिलाओं को दिए जाएंगे।
राजस्थान के मुख्यमंत्री अशोक गहलोत की बजट घोषणा के तहत महिलाओं को स्मार्टफोन देने का काम जुलाई से शुरू होगा। सीएम गहलोत ने सोमवार को उदयपुर में कहा- पूरी उम्मीद है कि 25 जुलाई से महिलाओं को स्मार्टफोन दे दिए जाएंगे। पहले फेज में 40 लाख महिलाओं को स्मार्टफोन देंगे। उनको 3 साल की इंटरनेट सेवा भी फ्री मिलेगी। गहलोत उदयपुर के बलीचा में किसान महोत्सव को संबोधित कर रहे थे। गहलोत ने यही बात सलूंबर में भी दोहराई।
पीएम किसानों को 6000 रुपए, मैं 21600 रुपए देता हूं : सीएम
मुख्यमंत्री गहलोत ने कहा- प्रधानमंत्री नरेंद्र मोदी इतने चालाक हैं कि वे किसानों को सालाना 3 किस्तों में सिर्फ 6 हजार रुपए की मदद देते हैं। जबकि प्रदेश की कांग्रेस सरकार किसानों को 2000 यूनिट बिजली मुफ्त दे रही है। इसका मतलब 1800 रुपए प्रतिमाह यानी सालाना 21600 रुपए की मदद हुई। फिर भी मोदीजी मार्केटिंग में माहिर हैं।
उन्होंने कहा- मैं मुख्यमंत्री बना था तब मोदीजी गुजरात के सीएम थे। मोदीजी कहते थे... एमएसपी के लिए यूपीए सरकार कानून बनाए। अब मैं मोदीजी से पूछना चाहता हूं कि आपको बतौर प्रधानमंत्री 9 साल हो चुके हैं। आपने एमएसपी कानून क्यों नहीं बनाया?
मैंने पीएम को पत्र में कहा- मुआवजे के पुराने नियम वापस लाएं
सीएम गहलोत ने कहा- गाय सबकी माता है, फिर भी हमारे विपक्ष के साथी (भाजपाई) हमें बदनाम करते हैं। असली गो-भक्त कोई है तो वह हमारी ही सरकार है। हमने भारत में पहली बार गो निदेशालय बनाया। भाजपा की सरकार ने गोपालकों को सिर्फ 500 करोड़ अनुदान दिया और हमारी सरकार ने 3000 करोड़ दे दिए। लम्पी रोग से मृतक गायों के गोपालकों को 40-40 हजार रुपए मुआवजा दिया है। सभी पशुओं का बीमा करा दिया है, जिसका प्रीमियम सरकार देगी। उन्होंने कहा कि पहले आंधी आई, फिर ओलावृष्टि हुई, इसके बाद तूफान आया। फसलें खराब हो गईं, खंभे उखड़ गए, घरों की छत गिर गईं, पेड़ गिर गए।
एसडीआरएफ में पहले पैसा मिलता था। अब भारत सरकार ने ऐसी स्थिति बना दी है कि मुआवजे को किसानों के कृषि बीमा से लिंक कर दिया है। ऐसे में किसानों को समय पर राहत नहीं मिल पा रही है। मैंने पीएम को पत्र भेजकर कहा है कि पुराने नियम अच्छे थे, जिन्हें वापस लाएं।
कांग्रेस को चंदा देने वालों के घर ईडी भेजी जाती है
सीएम ने कहा कि जो कारोबारी कांग्रेस को चंदा देता है उसके घर ईडी भेजी जाती है। आप चाहे जो कर लें... राज वही करेगा, जिसको जनता चुनेगी। उदयपुर में मुख्यमंत्री ने किसान सम्मेलन में कई घोषणाएं भी कीं। उदयपुर के बलीचा में 100 बीघा जमीन पर 50 करोड़ की लागत से फल-सब्जी मंडी बनवाने की घोषणा की। गौण मंडी बलीचा को स्वतंत्र मंडी घोषित करने की घोषणा भी की। मुख्यमंत्री ने उदयपुर जिले में सीताफल, आम वनोपज और औषधियों पादपों के अनुसंधान व उत्पादन की आधुनिकतम तकनीक विकसित किए जाने की दृष्टि से 3 सेंटर स्थापित करने की घोषणा की। इसके तहत कोटड़ा में सीताफल, झाड़ोल-फलासिया में वन उपज व औषधीय पादपों तथा लसाड़िया में आम के लिए यह केन्द्र खोले जाएंगे।